**ΔΕΛΤΙΟ ΤΥΠΟΥ**

**Νέα διαδραστικά εκπαιδευτικά προγράμματα προσφέρει το Ε.Κ.Ε.Φ.Ε. «Δ» σε συνεργασία με τη BASF Ελλάς ΑΒΕΕ**

Πέμπτη, 5 Οκτωβρίου 2017 – Αγία Παρασκευή. Το Εθνικό Κέντρο Έρευνας Φυσικών Επιστημών «Δημόκριτος» (ΕΚΕΦΕ «Δ») και η εταιρεία BASF Ελλάς ΑΒΕΕ παρουσίασαν σήμερα τη σημαντική τους συνεργασία με τα νέα εκπαιδευτικά προγράμματα για μαθητές δημοτικού: “Kids’ Lab” της BASF και «Παρατηρώντας την Επιστήμη» του ΕΚΕΦΕ «Δ».

Από τη δεκαετία του 60, το ΕΚΕΦΕ «Δ» έχει δημιουργήσει μεγάλη παράδοση σε Μεταπτυχιακά Προγράμματα στις Φυσικές Επιστήμες όπως και στην εκπόνηση Διδακτορικής Έρευνας. Με στόχο την επικοινωνία της επιστήμης σε διαφορετικές ηλικιακές και κοινωνικές ομάδες αναπτύσσει εκπαιδευτικά προγράμματα και για μαθητές του Δημοτικού, του Γυμνασίου και του Λυκείου.

Η BASF έχει σχεδιάσει και υλοποιεί με μεγάλη επιτυχία και κοινωνική απήχηση σε πολλές ευρωπαϊκές χώρες το πρόγραμμα πειραμάτων χημείας για παιδιά «Kids’ Lab». Το πρόγραμμα εντάχθηκε στην ενότητα των εκπαιδευτικών δράσεων του ΕΚΕΦΕ «Δ» και προσφέρεται για πρώτη φορά στην Ελλάδα σε μαθητές της Ε’ και ΣΤ’ τάξης του Δημοτικού. Οι μαθητές έχουν την ευκαιρία να επισκεφτούν τις εργαστηριακές εγκαταστάσεις του ΕΚΕΦΕ «Δ» όπου σε ειδικά διαμορφωμένο χώρο έρχονται σε επαφή με το μαγικό κόσμο της χημείας μέσα στο αληθινό της περιβάλλον, το εργαστήριο. Σε παράλληλη δράση οι μαθητές παρακολουθούν την ειδικά σχεδιασμένη εκπαιδευτική δράση του ΕΚΕΦΕ «Δ» «Παρατηρώντας την Επιστήμη», όπου με τρόπο διαδραστικό και διασκεδαστικό γνωρίζουν τις βασικές έννοιες κυρίως της βιολογίας αλλά και άλλων επιστημών.

Το πρώτο «Kids’ Lab» δημιουργήθηκε πριν από 20 χρόνια. Η BASF θέλοντας θα γιορτάσει αυτή την επέτειο δημιούργησε ένα νέο πρόγραμμα πειραμάτων με την ονομασία «Clever Foodies», δηλαδή έξυπνοι καλοφαγάδες, το οποίο υλοποιείται δωρεάν σε περισσότερες από 30 χώρες σε όλο τον κόσμο και σχετίζεται με ένα θέμα που μας αφορά όλους, την υγιεινή διατροφή.

«Το πρόγραμμα έχει σχεδιαστεί ώστε τα παιδιά να αγαπήσουν τις επιστήμες και παράλληλα να μάθουν στην πράξη για τη σωστή διατροφή και να βελτιώσουν τις διατροφικές τους συνήθειες. Με αυτό τον τρόπο μεγιστοποιήσουμε το θετικό αντίκτυπο που έχουν οι δράσεις εταιρικής κοινωνικής ευθύνης στην κοινωνία μας», δήλωσε ο **Βασίλης Γούναρης**, Διευθύνων Σύμβουλος της BASF Ελλάς ΑΒΕΕ.

«Το ΕΚΕΦΕ «Δ» υποστηρίζει την καινοτομία και διατηρεί μακροχρόνιες και στενές σχέσεις με τη Βιομηχανία. Το μοναδικό για την Ελλάδα Πρόγραμμα Βιομηχανικών Υποτροφιών βρίσκεται στην αιχμή αυτής της προσπάθειας διασύνδεσης. Σήμερα εγκαινιάζεται και συνεργασία στην κατεύθυνση της επικοινωνίας της επιστήμης σε νέα παιδιά. Στόχος μας είναι η ευαισθητοποίηση τους σε θέματα φυσικών επιστημών, έρευνας και τεχνολογίας και βεβαίως η δημιουργική τους έκφραση», σημειώνει ο Πρόεδρος του ΕΚΕΦΕ «Δ» **Δρ. Γεώργιος Νούνεσης**. «Είμαστε σίγουροι ότι η συνεργασία με την BASF σύντομα θα επεκταθεί και σε άλλους τομείς τεχνολογικής καινοτομίας και ανάπτυξης».

**Στοιχεία επικοινωνίας**

κ. Ζωή Φλωράτου, Υπεύθυνη Δημοσίων Σχέσεων, ΕΚΕΦΕ «Δ», [zfloratou@central.demokritos.gr](mailto:zfloratou@central.demokritos.gr), τηλ. 2106503040, [www.demokritos.gr](http://www.demokritos.gr)

κ. Αθηνά Κυλάφη, Υπεύθυνη Επικοινωνίας, BASF Ελλάς ΑΒΕΕ, [athina.kylafi@basf.com](mailto:athina.kylafi@basf.com), τηλ. 210 6860210, [www.basf.gr](http://www.basf.gr)

**Για το ΕΚΕΦΕ «Δημόκριτος»:**

Το ΕΚΕΦΕ «Δημόκριτος» είναι Δημόσιο, Διεπιστημονικό Ερευνητικό Κέντρο στις Φυσικές Επιστήμες με παράλληλες δραστηριότητες στην Εκπαίδευση, την Επικοινωνία της Επιστήμης και την Υποστήριξη της Καινοτομίας. Περιλαμβάνει πέντε Ινστιτούτα: Νανοεπτιστήμης & Νανοτεχνολογίας **- Πυρηνικών & Ραδιολογικών Επιστημών & Τεχνολογίας, Ενέργειας & Ασφάλειας -** Πυρηνικής και Σωματιδιακής Φυσικής - Βιοεπιστημών και Εφαρμογών - Πληροφορικής και Τηλεπικοινωνιών.

.

**Σχετικά με τη BASF**

Στη BASF, δημιουργούμε χημεία για ένα βιώσιμο μέλλον. Συνδυάζουμε την οικονομική επιτυχία με την περιβαλλοντική προστασία και την κοινωνική ευθύνη. Οι περίπου 114.000 εργαζόμενοι του Ομίλου της BASF συμβάλλουν στην επιτυχία των πελατών μας σε σχεδόν όλους τους κλάδους της οικονομίας και σε σχεδόν όλες τις χώρες του κόσμου. Η γκάμα των προϊόντων μας διαρθρώνεται σε πέντε τομείς: Chemicals, Performance Products, Functional Materials & Solutions, Agricultural Solutions και Oil & Gas. Η BASF κατέγραψε πωλήσεις ύψους περίπου €58 δισεκατομμύρια το 2016. Η BASF είναι εισηγμένη στα χρηματιστήρια της Φρανκφούρτης (BAS), του Λονδίνου (BFA) και της Ζυρίχης (AN). Περισσότερες πληροφορίες είναι διαθέσιμες στο [www.basf.com](http://www.basf.com) και το [www.basf.gr](http://www.basf.gr).